মো: মিজানুর রশীদ মিজান ঃ সোনাডাঙ্গা থানা বিএনপির প্রচার সম্পাদক, ওয়ার্ড বিএনপির সহ-সভাপতি ও সাবেক ছাত্রনেতা মো: মিজানুর রশীদ মিজান দলীয় মনোনয়ন নিয়ে নির্বাচনে অংশ নিতে ইতোমধ্যেই বিভিন্ন কর্মকান্ড অব্যাহত রেখেছেন। ড্রেনেজ ব্যবস্থায় অব্যবস্থাপনা, মশার উপদ্রব এবং বসুপাড়া কবরখানার উন্নয়নে আধুনিকতার ছোঁয়া লাগেনি উল্লেখ করে তিনি বলেন, তিনি নির্বাচিত হলে এসবের ব্যাপারে পদক্ষেপ নেবেন। সেই সাথে মাদক ও সন্ত্রাসমুক্ত ওয়ার্ড গড়ার পাশাপাশি বর্ষা মৌসুমে যাতে দ্রুত পানি নিষ্কাশন হয় সেদিকেও নজর দেয়া হবে। ওয়ার্ড এলাকার ১৬টি মসজিদের নির্বাহী কমিটির সকল সদস্যকে কাজে লাগিয়ে মাদক ও সন্ত্রাসমুক্ত ওয়ার্ড উপহার দেয়া হবে বলেও তিনি প্রতিশ্রুতি দেন। বিশেষ করে নারী নির্যাতন, পারিবারিক কলহ এবং ভাড়াটিয়াদের ওপর নজরদারির মধ্যদিয়ে মাদক ও সন্ত্রাসমুক্ত ওয়ার্ড গড়া সম্ভব বলেও তিনি মনে করেন। মসজিদের খুৎবায় যাতে মাদকের নেতিবাচক প্রভাব নিয়ে আলোচনা হয় সেজন্যও ইমামদের সাথে মতবিনিময় করা হবে। এক কথায় উন্নত নাগরিক সেবা প্রদানই তার একমাত্র লক্ষ্য।